Liam Rosenior

**Liam James Rosenior** (s. 9. heinäkuuta 1984 Lontoo) on englantilainen jalkapallovalmentaja ja entinen pelaaja. Hän oli pelipaikaltaan oikea laitapuolustaja. Tammikuusta 2026 lähtien hän on toiminut Chelsean päävalmentajana.

## Ura pelaajana

### Seurajoukkue
Rosenior on Bristol Cityn kasvatti. Hän pelasi Bristol Cityn edustusjoukkueessa ensimmäistä kertaa 20. huhtikuuta 2002 Englannin 2. divisioonan ottelussa Stoke Cityä vastaan. Kaudella 2002–2003 Rosenior pelasi 2. divisioonassa 21 ottelua, joissa hän teki kaksi maalia: ensimmäisen 28. joulukuuta 2002 Stockport Countya ja toisen 1. maaliskuuta 2003 Cheltenham Townia vastaan. FA Cupissa hän pelasi kaudella 2002–2003 yhden ottelun. Bristol Cityn voittamassa EFL Trophyssa hän pelasi neljä ottelua ja teki Bristolin 2–0-voittoon päättyneessä cupin loppuottelussa Carlisle Unitedia vastaan joukkueensa toisen maalin.

Marraskuussa 2003 Rosenior siirtyi Bristol Citystä valioliigaseura Fulhamiin 55 000 punnan siirtosummalla. Hänet lainattiin maaliskuussa 2004 loppukaudeksi 3. divisioonan Torquay Unitediin, jonka päävalmentajana tuolloin toimi hänen isänsä Leroy Rosenior. Rosenior palasi seuraavaksi kaudeksi Fulhamiin ja debytoi Valioliigassa 13. joulukuuta 2004 ottelussa Manchester Unitedia vastaan. Rosenior pelasi Fulhamissa kausina 2004–2007 yhteensä 79 valioliigaottelua, kahdeksan FA Cupin ottelua sekä viisi Englannin liigacupin ottelua. Ainoan maalinsa Fulhamin pelaajana hän teki 21. syyskuuta 2005 liigacup-ottelussa Lincoln Cityä vastaan.

Rosenior siirtyi syyskuun 2007 vaihteessa Fulhamista Readingiin vaihtokaupassa, jossa vastakkaiseen suuntaan siirtyi eteläkorelaishyökkääjä Seol Gi-hyeon. Rosenior solmi Readingin kanssa kolmivuotisen sopimuksen. Kaudella 2007–2008 hän pelasi 17 valioliigaottelua sekä kaksi FA Cupin ottelua, kun Reading putosi kauden päätteeksi Mestaruussarjaan. Kaudella 2008–2009 Rosenior pelasi 42 Mestaruussarjan ottelua sekä kaksi nousukarsintaottelua. Kaudella 2009–2010 hän ehti pelata Readingissa viisi Mestaruussarjan ottelua sekä yhden liigacup-ottelun. 

Syyskuussa 2009 Rosenior siirtyi Readingista saman sarjan Ipswich Towniin loppukauden mittaisella lainasopimuksella. Kaudella 2009–2010 Rosenior pelasi Ipswichissä 29 Mestaruussarjan ottelua ja teki maalin 3. lokakuuta 2009 ottelussa Barnsleyä vastaan. Hän pelasi lainakaudellaan Ipswichissä myös kaksi FA Cupin ottelua. Roseniorin sopimus Readingin kanssa päättyi kesään 2010, eikä sitä uusittu. 

Lokakuussa 2010 Rosenior teki sopimuksen Hull Cityn kanssa. Rosenior nousi Hullissa heti avainpelaajaksi: hän pelasi kaudella 2010–2011 Mestaruussarjassa 26 ottelua ja seuraavalla kaudella 44 ottelua, joista kaikki avauskokoonpanossa. Kaudella 2012–2013 hän pelasi 32 Mestaruussarjan ottelua, kun Hull sijoittui sarjassa toiseksi ja nousi Valioliigaan. Kaudella 2013–2014 hän pelasi Valioliigassa 29 ottelua ja teki maalin 22. maaliskuuta 2014 West Bromwich Albionia vastaan. FA Cupissa hän pelasi viisi ottelua, mukaan lukien tappiollinen FA Cupin loppuottelu Arsenalia vastaan, jossa hän pelasi 102 minuuttia. Kaudella 2014–2015 Rosenior pelasi Hullissa 13 valioliigaottelua, kun joukkue putosi kauden päätteeksi Valioliigasta. Toukokuun lopussa 2015 Hull City ilmoitti, ettei se aio uusia Roseniorin sopimusta enää seuraavalle kaudelle. Rosenior pelasi Hullissa kaikki kilpailut mukaan lukien yhteensä 161 ottelua.

Kesäkuun 2015 lopussa Rosenior solmi Englannin mestaruussarjassa pelanneen Brighton & Hove Albionin kanssa kolmivuotisen sopimuksen. Debyyttikaudellaan Brightonissa hän pelasi 31 Mestaruussarjan ottelua ja kaksi nousukarsintaottelua. Kaudella 2016–2017 hän pelasi Mestaruussarjassa 10 ottelua, kun Brighton sijoittui sarjassa toiseksi ja nousi Valioliigaan. Kaudella 2017–2018 Rosenior pelasi Brightonin edustusjoukkueessa kolme valioliigaottelua, kaksi liigacup-ottelua sekä yhden FA Cupin ottelun. Kausina 2016–2017 ja 2017–2018 hän pelasi myös neljä ottelua Brightonin reservijoukkueessa. 

Heinäkuun 2018 lopussa Rosenior ilmoitti lopettavansa pelaajauransa ja siirtyvänsä valmentajaksi.

### Maajoukkue
Vuosina 2005–2007 Rosenior pelasi yhteensä seitsemän ottelua Englannin alle 21-vuotiaiden maajoukkueessa. Hän kuului Englannin kokoonpanoon alle 21-vuotiaiden EM-kilpailuissa 2007, joissa hän sai peliaikaa vain tappiollisessa välieräottelussa Alankomaita vastaan.

## Ura valmentajana
Roseniorin valmennusura alkoi heti hänen pelaajauransa päättymisen jälkeen kesällä 2018, kun hänestä tuli Brighton & Hove Albionin reservijoukkueen päävalmentaja. Kesällä 2019 Rosenior siirtyi valmentajaksi Derby Countyn organisaatioon. Kesäkuussa 2022 hän nousi Derbyn väliaikaiseksi päävalmentajaksi Wayne Rooneyn jätettyä tehtävänsä. Rosenior jätti Derby Countyn syyskuussa 2022.

Marraskuussa 2022 Roseniorista tuli Mestaruussarjassa putoamistaisteluun juuttuneen Hull Cityn päävalmentaja 2,5-vuotisella sopimuksella. Hullin peliesitykset paranivat Roseniorin alaisuudessa ja joukkue sijoittui lopulta Mestaruussarjassa kaudella 2022–2023 sijalle 15. Kaudella 2023–2024 Hull sijoittui Mestaruussarjassa sijalle 7, jääden niukasti nousukarsintojen ulkopuolelle. Hyvästä kaudesta huolimatta Rosenior sai toukokuussa 2024 potkut.

Heinäkuussa 2024 Rosenior nimitettiin ranskalaisseura RC Strasbourgin päävalmentajaksi. Strasbourg sijoittui ensimmäisellä kaudellaan Roseniorin alaisuudessa Ligue 1:ssä seitsemänneksi. Strasbourg voitti Roseniorin alaisuudessa kauden 2025–2026 Konferenssiliigan liigavaiheen.

Tammikuussa 2026 Rosenior siirtyi valmentamaan englantilaisseura Chelseaa. Hän solmi Chelsean kanssa vuoteen 2032 ulottuvan sopimuksen.

## Muuta
Roseniorilla on sierraleonelaisia sukujuuria.

Roseniorin isä Leroy Rosenior on entinen ammattilaisjalkapalloilija, joka pelasi urallaan muun muassa Fulhamissa, West Ham Unitedissa, Bristol Cityssä sekä Sierra Leonen maajoukkueessa. Pelaajauransa jälkeen hän toimi vuosina 2002–2007 Torquayn, Brentfordin ja Sierra Leonen maajoukkueen päävalmentajana sekä Shrewsbury Townin apuvalmentajana.

## Lähteet